Julian Fontana

Julian (eller Jules) Fontana (31. juli 1810 – 23. december 1869) var en polsk pianist, komponist, advokat, forfatter, oversætter og entreprenør, der er bedst kendt for at være Frédéric Chopins nære ven. Efter Chopins død i 1849 redigerede og udgav Fontana mange af hans efterladte værker.

Biografi 
Julian Fontana blev født i Warszawa. Han studerede jura ved byens universitet og musik sammen med læreren Józef Elsner, hvorved han mødte Chopin. Fontana forlod Warszawa i 1831 på grund af Novemberopstanden og slog sig ned i Hamborg, før han i 1832 tog til Paris og gjorde karriere som pianist og lærer.

I 1835 deltog Fontana i en koncert i London, hvor han var en af de seks optrædende pianister; tre af de andre var Ignaz Moscheles, Johann Baptist Cramer og Charles-Valentin Alkan.

I 1840 dedikerede Chopin sine to Polonæser opus 40 til Fontana. Den ene af de to var den berømte Polonæse i A-dur.

Fontana levede et omflakkende liv:

 1833-37 boede han skiftevis i England og Frankrig.
 1844-45 boede han i Havana, Cuba. Den 8. juli 1844 spillede han Chopins musik for første gang nogensinde på Cuba. En af hans elever i Havana var Nicolás Ruiz Espadero.
 1845-51 boede han i New York, USA. Her spillede han koncerter sammen med Camillo Sivori.
 1852 boede han i Montgeron, Paris, hvor han var en del af det litterære miljø og blev venner med Adam Mickiewicz.

I New York giftede Fontana sig den 9. september 1850 med Camilla Dalcour Tennant (1818-1855), der var enke af forretningsmanden Stephen Cattley Tennant (1800-48) og mor til Enriqueta Augustina Tennant (1843-1908) samt fire andre børn. Hun og Fontanas søn Julian Camillo Adam Fontana blev født i Paris den 10. juli 1853. Camilla døde den 30. marts 1855 af lungebetændelse, mens hun ventede sit syvende barn. Fontana sørgede for, at børnene fra hendes første ægteskab kom i pleje hos hendes første ægtemands familie i England. Derpå vendte han tilbage til New York, hvor han den 7. september samme år blev amerikansk statsborger.

I 1855 udgav Fontana en samling af Chopins efterladte manuskripter under opusnumrene 66-73. Derefter rejste han til Cuba i et forgæves forsøg på at få tilkendt sin afdøde kones ejendom. I nogle år rejste han frem og tilbage mellem Havana, New York, Paris og Polen. I 1859 udgav han 16 af Chopins polske sange under opusnummeret 74 (senere udgaver rummer en ekstra sang).

I 1860 dedikerede Louis Moreau Gottschalk to kompositioner til Fontana – La Gitanella og Illusions perdues.

I 1860’erne oversatte Fontana Miguel de Cervantes’ roman Don Quijote. I 1869 udgav han en bog om folkeastronomi.

Fontana led under døvhed og fattigdom og begik selvmord i Paris. Han blev begravet på Cimetière de Montmartre. Forud for sin død havde han sørget for, at hans søn kom i pleje hos Camillas familie i England.

Noter

Litteratur 
 Dziębowska, Elżbieta. 'Fontana, Julian'. Oxford Music Online, 2007 (kræver login). Besøgt 19. august 2007. 
 Ekier, Jan. Chopin Studies 7 (s. 3-77). Frederick Chopin Society, Warszawa, 2000. 
 Farnie, Douglas A. 'Rylands , Enriqueta Augustina (1843–1908)'. Oxford Dictionary of National Biography. Oxford University Press (Online Edition), oktober 2006 (kræver abonnement eller UK public library membership). Besøgt 20. august 2007. 
 Ferrer, Cecilio Tieles. 'Julian Fontana: El introductor de Chopin en Cuba'. Revista de Musicologia, januar-juni 1988, s. 1-28. 
 Hardynski, W. 'Jules Fontana'. Polski Slownik Biograficzny, 7. bind, s. 58–9. 1948. 
 Janta, Alexander. A History of Nineteenth Century American-Polish Music. Kosciuszko Foundation, New York, 1982, . 
 Michałowski, Kornel. Bibliografia Chopinowska 1849–1969. Kraków, 1970. 
 Poradowska, Marguerite. 'Lettres inédites de Fredéric Chopin au compositeur Fontana'. Revue Hebdomadaire, 25. januar 1902. 
 Sydow, Bronisław Edward (ed.). Korespondencja Fryderyka Chopina. Warszawa, 1955. Fransk oversættelse 1953–60; engelsk oversættelse (forkortet) 1962.

Eksterne links 
 'Julian (Jules) Fontana (1810-1869)'. Julian Fontana – In The Shadow of Chopin. Besøgt 30. juli 2012. 

Komponister fra Polen
Pianister fra Polen
Personer fra Warszawa